ཁལ་ཁ་རྗེ་བཙུན་དམ་པ་ངག་དབང་བློ་བཟང་འཇམ་དཔལ་བསྟན་འཛིན་ཚུལ་ཁྲིམས་རྒྱ་མཚོ་
(༧) བསྟན་པ་སྟོབས་ཀྱིས་སྐྱོང་བའི་ཆོས་ཀྱི་རྒྱལ་པོ་ཇི་ལྟར་བྱུང་ཚུལ། །	དེ་ལྟར་ཐེག་པ་ཆེ་ཆུང་སྔགས་དང་བཅས་པ་འཛིན་སྐྱོང་བྱེད་པའི་བསྟན་འཛིན་གྱི་སྐྱེས་ཆེན་དམ་པ་དེ་དག་གིས་འཆད་མཉན་སྒོམ་པའི་མཛད་པ་སྐྱོང་ནས་བསྟན་པ་རིན་པོ་ཆེ་གསལ་བར་མཛད་པར་བསྟན་པ་མྱ་ངན་ལས་འདས་པའི་ཕྱི་ལོ་ནས་བཟུང་། རྒྱལ་པོ་མ་སྐྱེས་དགྲ་དང་། རྒྱལ་པོ་ལག་བཟང་། ཆོས་རྒྱལ་མྱ་ངན་མེད་དང་དེའི་བུ་རྒྱལ་པོ་མྱ་ངན་བྲལ་སོགས་གདུང་བརྒྱུད་དང་། རྒྱལ་པོ་པདྨཆེན་པོ། རྒྱལ་པོ་ཡ་ཚུལ། རྒྱལ་པོ་གཡོ་བ། རྒྱལ་པོ་གཽ་པཱ། དེ་ཌ་པཱ་ལ་དང༌། རྒྱལ་པོ་དཔལ་ལྡན་ཆོས་སྐྱོང་སོགས་པཱ་ལ་བདུན་བརྒྱུད།  རྒྱལ་པོ་མ་སུ་རགྷ་ཏ། རྒྱལ་པོ་ཙ་ན་ཀ་སོགས་ཆོས་ཀྱི་རྒྱལ་པོ་ཆེན་པོ་རིམ་བྱུང་རྣམས་ཀྱིས་གཙུག་ལག་ཁང་དང་དགེ་འདུན་གྱི་སྡེ་འཛུགས་པ་དང་། འཚོ་བའི་དུས་སྟོན་སྦྱར་བ་སོགས་བླ་ན་མེད་པའི་མཐུན་རྐྱེན་རྒྱ་ཆེར་སྦྱར་བ་ལ་བརྟེན་ནས་བསྟན་པ་རིན་པོ་ཆེ་ཉིན་མོ་ལྟར་གསལ་བར་གྱུར་ཏེ། 	དེ་དག་ལས་ཙབྷབདུན་དང་ཀོ་པ་ལའི་རྒྱལ་བརྒྱུད་རྣམས་ཅུང་ཟད་འཆད་པར་འདོད་དེ། དེ་ཡང་ཙབྷབདུན་ནི། རྒྱ་གར་གྱི་ལོ་རྒྱུས་སུ། རྒྱ་གར་ཤར་ཕྱོགས་བམ་གྷ་ལར་ཙབྷི་རིཊ་ལས་བྱུང་བའི་རྒྱལ་པོ་ཙབྷི་མིང་ཅན་བཅུ་དགུ་བྱུང་བ་ནི་(༡། ཧ་རི་ཙབྷ ༢། ཨ་ཀྵ་ཙབྷ ༣ ཛ་ཡ་ཙབྷ ༤ ནེ་མི་ཙབྷ ༥ ཕ་ནི་ཙབྷ ༦ བྷ་ས་ཙབྷ ༧ ས་ལ་ཙབྷ ༨ ཙབྷགསྒྱËË། ༩ ཤྲི་ཙབྷ ༡༠ དྷ་ཙབྷ ༡༡ ཀརྨ་ཙབྷ ༡༢ བྲི་ཀྵ་ཙབྷ ༡༣ པི་ག་མ་ཙབྷ ༡༤ ཀུ་མ་ཙབྷ ༡༥ བིངྒ་ཙབྷ ༡༦ བཱ་ལ་ཙབྷ ༡༧ བི་མ་ལ་ཙབྷ ༡༨ གོ་བི་ཙབྷ ༡༩ ལ་ལི་ཏ་ཙབྷ བཅས་ཡིན་ཞིང༌། དེ་དག་གི་ནང་ནས། ༡ ཨ་ཀྵ་ཙབྷདང༌། ༢ ཛ་ཡ་ཙབྷ ༡༠ དྷ་ཙབྷ ༡༡ ཀརྨ་ཙབྷ ༡༣ བི་ག་མ་ཙབྷ ༡༤ ཀུ་མ་ཙབྷ ༡༧ བི་མ་ལ་ཙབྷ བཅས་བདུན་པོ་དེ་རྣམས་ཀྱིས་སྲིད་དབང་བཟུང་ཡུན་རིང་ཞིང་བསྟན་པར་དད་གུས་དང་བྱས་པ་ཆེན་པོ་ཅན་ཡིན་པས། རྒྱ་གར་གྱི་ལོ་རྒྱུས་ཐོག་གོང་གསལ་རྒྱལ་པོ་བདུན་པོ་དེར་ཙབྷབདུན་ཞེས་ཟེར། རྒྱལ་པོ་འདི་རྣམས་དུས་སྐབས་གང་དུ་བྱུང་བ་དང་སྲིད་དབང་བཟུང་བའི་ལོ་གྲངས་བཅས་གསལ་བར་བཤད་པ་མ་མཐོང་ཞིང༌། ཙབྷི་རིགས་ཀྱི་རྒྱལ་པོ་དང་པོ་ཧ་རི་ཙབྷནི་སློབ་དཔོན་ཀླུ་སྒྲུབ་ཀྱི་སློབ་མ་བྲམ་ཟེ་སྒྲ་གཅན་འཛིན་དང་དུས་མཚུངས་པར་རྒྱ་གར་ཆོས་འབྱུང་ལས་བཤད་པས་དེར་གཞི་བཟུང་ན། སྤྱི་ལོ་མ་ཚུགས་གོང་གི་ལོ་བརྒྱ་ལྷག་ཙམ་གྱི་སྔོན་དུ་བྱུང་བ་འདྲ་ཞིང༌། ཙབྷི་རིགས་ཀྱི་རྒྱལ་པོ་ཐ་མ་ལ་ལི་ཏ་ཙབྷནི། རྒྱ་གར་ཆོས་འབྱུང་ལས། སློབ་དཔོན་ཆོས་ཀྱི་གྲགས་པའི་རྗེས་ཙམ་དུ་བྱུང་བར་བཤད་པས། གོང་གསལ་ཙབྷརིགས་ཀྱི་རྒྱལ་པོ་བཅུ་དགུ་ནི་སྤྱི་ལོ་མ་ཚུགས་གོང་གི་ལོ་བརྒྱ་ལྷག་ཙམ་གྱི་སྔོན་ནས་དུས་རབས་བདུན་པའི་དཀྱིལ་ཙམ་བར་བྱུང་བ་ཡིན་ཚོད་ལས་ཞིབ་ཆའི་ལོ་རྒྱུས་གསལ་བར་འཁོད་པ་ད་ཕན་མ་མཐོང༌། བོད་ཡིག་ཐོག་འཁོད་པ་ནི་ཇོ་ནང་ཏུ་ར་ནུ་ཐས་བརྩམས་པའི་རྒྱ་གར་ཆོས་འབྱུང༌། ལེའུ་བཅུ་བཞི་པ་ནས་ལེའུ་ཉི་ཤུ་རྩ་བདུན་བར་གསལ་བས་དེར་གཟིགས་དགོས། 	པཱ་ལ་བདུན་ནི། སྤྱིར་རྒྱ་གར་ཤར་ཕྱོགས་བམ་གྷ་ལར་པཱ་ལའི་རིགས་ཀྱི་རྒྱལ་པོ་སྔ་རྗེས་བསྡོམས་པའི་བཅུ་བཞི་བྱུང་ཞིང་དེ་རྣམས་ཀྱི་ནང་ནས། ༡ གཽ་པཱ་ལ། ༢ དེ་ཝ་པཱ་ལ། ༤ དྷ་རྨ་པཱ་ལ། ༦ མ་ཧི་པཱ་ལ། ༧ མ་ཧ་པཱ་། ༡༠ ནེ་པཱ་ལ། ༡༣ ར་མ་པཱ་ལ། བཅས་བདུན་པོ་དེ་ནི་སྲིད་དབང་བཟུང་ཡུན་རིང་ཞིང་བསྟན་པ་ལ་བྱས་རྗེས་ཆེ་བས་པཱ་ལ་བདུན་ཟེར། 	པཱ་ལའི་རྒྱལ་བརྒྱུད་དང་པོ་ནི་རྒྱལ་པོ་གཽ་པཱ་ལ་ནས་བརྒྱུད་པ་ཡིན་ལ། རྒྱལ་པོ་འདི་ནི་རྒྱ་གར་གྱི་ལོ་རྒྱུས་ཐོག་གྲགས་ཆེ་བའི་རྒྱལ་པོ་པཱ་ལ་བདུན་བརྒྱུད་ཅེས་བྱ་བ་བྱུང་བའི་ནང་གི་ཐོག་མ་ཡིན། རྒྱ་གར་མ་གྷ་དྷའི་ར་ཕྱོགས་ལི་ཁ་ར་ཤིང་འཕེལ་གྱི་ནགས་ཚལ་ན་རྒྱལ་རིགས་ཀྱི་བུ་མོ་ཞིག་ཤིང་གི་ལྷ་དང་འདུས་པ་ལས་སྐྱེས་པ་ཡིན་ཟེར། རྒྱལ་པོ་འདི་དུས་སྐབས་གང་དུ་བྱུང་བ་ད་ཕན་ཁོ་བོས་མཐོང་བའི་ལོ་རྒྱུས་ནང་མི་གསལ་ཡང༌།  རྒྱལ་པོ་གཽ་པཱ་ལ་ནས་ཡ་ཀྵ་པཱ་ལའི་བར་རྒྱལ་པོ་བཅུ་དགུས་སྲིད་དབང་བཟུང་བའི་ལོ་གྲངས་རྣམས་རྒྱ་གར་ཆོས་འབྱུང་གི་ནང་གསལ་ཞིང་།ཇོ་བོ་རྗེ་ཨ་ཏི་ཤ་བོད་དུ་འབྱོར་སྐབས་རྒྱལ་པོ་ནེ་པཱ་ལ་རྒྱལ་སྲིད་ལ་འཁོད་འཕྲལ་ཡིན་པ་ཇོ་བོ་རྗེའི་རྣམ་ཐར་ཁུངས་ཐུབ་རྣམས་ལས་བཤད། རྒྱལ་པོ་དྷ་པཱ་ལ་དང་བོད་ཀྱི་རྒྱལ་པོ་ཁྲི་ལྡེ་སྲོང་བཙན་དུས་མཚུངས་པར་རྒྱལ་སྡེ་དཀར་ཆུང་གི་རྡོ་རིང་ཡི་གེར་གསལ་བར་འཁོད་ཡོད་པར་གྲུབ་ཐོབ་ཨོ་རྒྱན་པས་བཤད་པ་བཅས་ཕན་ཚུན་གོ་བསྡུར་ནས་ལོ་གྲངས་ཡར་འདེད་ཀྱིས་རྩིས་བྱས་ཚེ། རྒྱལ་པོ་གཽ་པཱ་ལ་ནས་རྒྱལ་པོ་ནེ་པཱ་ལས་སྲིད་དབང་མ་བཟུང་བར་ལོ་གྲངས་སུམ་བརྒྱ་དྲུག་ཅུ་རེ་གཉིས་ཡོད་པས།  རྒྱལ་པོ་གཽ་པཱ་ལས་སྲིད་དབང་བཟུང་སྐབས་བོད་ཀྱི་རྒྱལ་པོ་འདུས་སྲོང་མང་པོ་རྗེ་དང་དུས་མཉམ་པ་སྟེ། སྤྱི་ལོའི་དུས་རབས་བདུན་པའི་ལོ་(༦༨༥-༧༢༩)བར་གྱི་ལོ་ཞེ་ལྔའི་རིང་དེར་ཡིན་པར་རགས་རྩིས་ཀྱི་ཚོད་དཔག་བྱས་པ་ཡིན། སྐབས་དེར་རྒྱ་གར་ཤར་ཕྱོགས་བྷ་ག་ལར་རྒྱལ་པོ་ལ་ལི་ཏ་ཙབྷི་གདུང་རྒྱུད་ཆད་ནས་རྒྱལ་པོ་མེད་པ་དང་སྟབས་ཁེལ་ནས་གཽ་པཱ་ལ་རྒྱལ་པོར་བསྐོས། ཚེ་སྨད་ལ་རྒྱ་གར་ཡུལ་དབུས་མ་གྷ་དྷཡང་དབང་དུ་བསྡུས། ཡུལ་དེ་གཉིས་སུ་གཙུག་ལག་ཁང་དང་དགོན་པ་མང་དུ་བཞེངས། ལོ་རྒྱུས་འགའ་ཞིག་ཏུ་ཨོ་ཏ}o་པུ་རི་ཞེས་པའི་གཙུག་ལག་ཁང་སྐད་གྲགས་ཅན་དེ་ཡང་རྒྱལ་པོ་འདིས་བཞེངས་པ་ཡིན་ཞེས་བཤད།  རྒྱལ་པོ་འདིས་ལོ་ཞེ་ལྔའི་རིང་སྲིད་དབང་བཟུང༌། 	པཱ་ལའི་རིགས་ཀྱི་རྒྱལ་རབས་བཞི་པ་དྷ་པཱ་ལ་ནི།  བོད་སྐད་དུ་དཔལ་ལྡན་ཆོས་སྐྱོང་ཟེར་ལ། རྒྱ་གར་གྱི་ལོ་རྒྱུས་ཐོག་སྐད་གྲགས་ཡོད་པའི་རྒྱལ་པོ་ཞིག་ཡིན་ཅིང༌། རྒྱལ་པོ་ར་ས་པཱ་ལའི་བུ་ཡིན། རྒྱལ་པོ་འདིས་ལྕགས་རྟ་ལོ་ནས་ཆུ་བྱ་ལོ་བར་(སྤྱིལོ་༧༩༠-༨༥༣)ལོ་དྲུག་ཅུ་རྩ་བཞིའི་རིང་སྲིད་དབང་བཟུང༌། བོད་ཀྱི་རྒྱལ་པོ་ཁྲི་སྲོང་ལྡེ་བཙན་དང་དུས་མཉམ་པར་ཡང་ལུང་བང་སོའི་རྡོ་རིང་ཡི་གེའི་ནང་འཁོད་ཡོད་པར་རྒྱ་གར་ཆོས་འབྱུང༌ལས་བཤད། རྒྱལ་པོ་འདིས་རྒྱ་གར་ཤར་ཕྱོགས་ཀྱི་རྒྱ་མཚོའི་འགྲམ་བར་དང༌། ནུབ་ཕྱོགས་སུ་ཌི་ལི་ཚུན་ཆད། བྱང་ངོས་ཁ་ཆེའི་ཡུལ་ཚུན་ཆད། ལྷོ་ཕྱོགས་འབིགས་བྱེད་ཀྱི་རི་ཚུན་ཆད་ལ་དབང་བསྒྱུར་བྱས། རྒྱ་གར་མ་གྷ་དྷའི་བྱང་ངོས་ཆུ་བོ་གངྒའི་འགྲམ་དུ་རི་དེའུ་ཞིག་གི་རྩེར་བི་ཀྲ་མ་ཤྲི་ལའི་གཙུག་ལག་ཁང་བཞེངས་ཤིང༌། དེར་གཙུག་ལག་ཁང་བརྒྱ་རྩ་བརྒྱད་ཡོད་པར་བཤད། རྒྱལ་པོ་འདིའི་ལོ་རྒྱུས་ཐོར་བུ། ཇོ་ནང་ཏུ་ར་ནུ་ཐས་བརྩམས་པའི་རྒྱ་གར་ཆོས་འབྱུང་ལེའུ་སུམ་ཅུ་པར་གསལ། (༢༠༤-༢༠༨)བར་ལྟོས། །དེ་ལྟར་ན་རྒྱ་གར་འཕགས་པའི་ཡུལ་དུ་རྒྱལ་བའི་བསྟན་པ་རིན་པོ་ཆེ་ཇི་ལྟར་དར་བའི་ཚུལ་མདོར་ཙམ་བཤད་ཟིན་ཏོ།།		སྟོབས་ཀྱི་དཔུང་པས་ས་ཆེན་དབང་དུ་བསྒྱུར།།		འབྱོར་པའི་ནོར་གྱིས་ནམ་མཁའ་མཛོད་དུ་བསྐྲུན།།		བསྟན་པ་སྟོབས་ཀྱིས་ཚུལ་བཞིན་སྐྱོང་བ་ཡི།།		ས་སྐྱོང་རྒྱལ་དང་རྒྱལ་ཕྲན་དུ་མས་ཀྱང་།།		ཕན་བདེའི་འབྱུང་གནས་རྒྱལ་བའི་བསྟན་པ་དང་།།		དེ་འཛིན་དགེ་འདུན་འདུས་སྡེ་བཅས་པ་དག།		འབྱོར་པའི་སྟོབས་དང་ནུས་པས་བསྐྱངས་པ་ཡི།།		མཐུན་རྐྱེན་བསྐྲུན་པའི་ལོ་རྒྱུས་བརྗོད་ལས་འགོངས།།ཞེས་ཀྱང་སྨྲས་སོ།།གང་ཞིག་རྣ་བའི་ལམ་དུ་ལྷུང་ན་དགེ་ལེགས་འདོད་འཇོ་སྔོན་བྱོན་འཕགས་བོད་མཁས་རྣམས་ཀྱི།།མགྲིན་པའི་ཀློང་ནས་ཐར་པའི་ཞིང་གཤིན་ངོ་མཚར་གཏམ་གྱི་ཞལ་ཆབ་སྤྲིན་གྱི་མེ་ཏོག་ཁམས།།བདག་བློའི་སྐྱེས་སྦྱངས་གོམས་པའི་ལམ་ནས་ཡུན་རིང་འབབ་པ་ཆ་བསགས་རིན་ཆེན་འབྱུང་བའི་གཏེར།།ཛ་ཧུའི་ཟོལ་གྱིས་སྐྱུགས་པ་ཡིན་གྱི་ཐོལ་བྱུང་མངོན་མཁྱེན་བརྡོལ་བའི་དག་སྣང་འཆར་བ་མིན།།རྒྱ་གར་འཕགས་པའི་ཡུལ་དང་གངས་ཅན་བོད་ཀྱི་ཞིང་དུ་ཕན་བདེ་འབྱུང་གནས་བདེ་བར་གཤེགས་པའི་བསྟན་པ་རིན་པོ་ཆེ་ཇི་ལྟར་བྱུང་བའི་ཚུལ་ལས་བརྩམས་པའི་ཆོས་འབྱུང་ཛམ་བུའིགསེར་གྱི་འཁྲི་ཤིང་ལས་རྒྱ་གར་འཕགས་པའི་ཡུལ་དུ་དམ་པའི་ཆོས་ཇི་ལྟར་དར་བའི་ཚུལ་གྱི་ཡལ་འདབ་སྟེ་དང་པོའོ།། །།